‘Toorbos’ gaan Oscars toe‘Toorbos’ met Elani Dekker en Stiaan Smith. Die rolprentverwerking van die Dalene Matthee-roman Toorbos is amptelik aangewys as die Suid-Afrikaanse inskrywing vir die gesogte toekenning vir beste internasionale vollengte-rolprent by volgende jaar se Oscar-geleentheid. Toorbos draai tans in Suid-Afrikaanse fliekteaters. René van Rooyen (Mooirivier, Alles Malan) het die regie behartig. Elani Dekker vertolk die hoofrol van Karoliena Kapp, ŉ vrou met ŉ intieme liefde vir en verbintenis met die bos. Sy ontmoet die man van haar drome, Johannes Stander (vertolk deur Stiaan Smith), en hierdie einste bekoring met die bos veroorsaak dan ŉ liefdesdriehoek wat dreig om haar uitmekaar te skeur wanneer sy moet kies tussen trou en dorp toe trek, of agterbly in die plek waar sy veilig voel. Toorbos is gekies deur die South African Academy Awards Selection-komitee, wat bestaan uit professionele kenners vanuit verskeie velde in die rolprentbedryf. Dit is slegs die derde Suid-Afrikaanse inskrywing deur ŉ vroueregisseur vir die Oscar-toekennings sedert 1989. Die fliek is vervaardig deur bekroonde rolprentmaker André Scholtz en sy seun Dries Scholtz van The Film Factory. Brendan Barnes het die kinematografie behartig. Ira Blanckenberg, Clare Marshall, Ivan Abrahams en Gretchen Ramsden is ook in die fliek te sien. “Dit is ŉ eer vir ons hele span dat ons rolprent gekies is om Suid-Afrika te verteenwoordig. Covid-19 het ŉ erge uitwerking op die kunste in Suid-Afrika, Afrika en die res van die wêreld gehad. Dit is ŉ ongelooflike huldeblyk en geleentheid vir ons plaaslike rolprentbedryf,” sê Dries Scholtz. Elani Dekker as Karoliena Kapp in ‘Toorbos’. Makhosazana Khanyile, uitvoerende hoof van die National Film and Video Foundation (NFVF), sê Toorbos dien as ŉ getuienis van hierdie klassieke roman en ons land se geskiedenis. “Ons rolprentmakers speel ŉ beduidende rol in die bewaring van ons geskiedenis en René het daarin geslaag om Dalene Matthee se roman foutloos vas te vang. “Toorbos handel oor ŉ historiese gebeurtenis in Suid-Afrika wat ŉ invloed gehad het op die laaste bosbewoners in die Knysna-woude in die 1930’s. Ons wens René en haar span al die beste toe wanneer hulle rolprent op die wêreldverhoog vertoon word. Suid-Afrika hou vir julle duim vas.”